Bai tradizionâi catalans
Domenie passade a Castellar del Vallès a àn fat bai popolârs inte schirie di manifestazions de "Maratone" par tirâ sù bêçs pe ricercje mediche su lis malatiis dal cûr.
Une biele ocasion par viodi esemplis di folclôr catalan: ca us met un "ball de bastons" e une "cobla".
Eletrocjadene di Nadâl
Ancje jo o cjapi sù la cjadene di Nadâl dai simpaticons dal blog Corona's! Ve chi lis mês rispuestis:
Tre adietîfs par descrivi il to blog:
Personâl, fotografic, viazadôr.
Trops blogarìns âstu cognossût di persone?
O disarès trê o cuatri, ma ju cognossevi za prime che a vessin metût sù un blog.
Cuâl blogarin varessitu gust di cognossi di persone?
Janez, il so blog furlan e sloven al è propit biel, e magari e sarès la volte che o tachi a studiâ un tic di sloven.
Cuâl isal il prin blog che tu leis a buinore?
In gjenar, ancje se no simpri a buinore, chel di Christian e po dopo chei altris furlans!
Di cuâl blog tu fiestezaressistu la sieradure?
Cun dut il rispiet (che al merete, ...alore no sai trop), Paolo Ciani: se al sparìs il so blog al vûl dî che invezit di dî stupidagjinis tal mont de politiche magari al è tornât a cjase a fâ alc di bon.
Fâs il talent scout: lance un zovin blogarin-promesse.
Dificil: o ai pôc timp par zirâ a cjatâ gnove int, ma o soi sigûr che se al ven fûr alc di gnûf che al merete lu cjati li dal Furlanist.
Sant Llorenç del Munt
Une escursion piçule e biele suntune mont no tant alte, ma pardabon magjiche, tal cûr de Catalogne, cun viodudis che si slargjin dal mâr ai Pirineus e cul spetacul des cretis di Montserrat che a dan sù dai nûi.
A Palma de Mallorca
Setemane stade o soi lât a fâ un pâr di conferencis a Palma de Mallorca: une citât grande, ma cuntun centri ancjemò une vore biel e plen di ricuarts di cuant che la citât e jere no une metropoli dal turisim, ma un puart cuntune lungje storie, prime musulmane e po dopo catalane.
Pecjât di no vê vût plui di doi dîs e di no vê viodût il rest de isule: ma ancje cussì, dome chel che o ai viodût mi fâs za vignî voie di tornâ.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn cat_Latn fur_Latn glg_Latn fur_Latn fur_Latn